UMnu. Morgan Tsvangirai Uvalelwa Ngamapholisa eGweru
Umgcinisihlalo walelibandla uMnu. Tendai Biti laye ubotshiwe egcekeni lendizamtshina eHarare
UMongameli welinye icele leMDC uMnu. Morgan Tsvangirai uvalelwe ngamapholisa edolobheni leGweru. U Tsvangirai ubeke wavalelwa okwamahola amabili eKwekwe. UTsvangirai ubekuhambo lokuhlangana lozulu ehamba ngebhasi yomkhankaso wakhe. Ekuseni uTsvangirai uye echegutu ekhulumisana labantu ephelekezelwa nguMnu. Takalani Matibe owakhethwa ukuba ngumeli walelodolobha edaleni lephalamende. Kodwa uthe esuka abasekeli beZanu PF babikwa behlasele umuzi katakalani babulala indlu yakhe yena wasebotshwa ngamapholisa. Omunye obehamba loTsvangirai ngumnu. Blessing Chebundo owakhethwa ukumela ikwekwe edaleni lephalamende. Umuzi kaChebundo lawo watshiswa izolo ngabasekeli beZanu PF. Umgcinisihlalo wecele leMDC, uMnu. Lovemore Moyo, obebhodabhoda esigabeni sezansi yemandebeleni ekhulumisa abantu utshele uChris Gande weStudio 7 ukuthi laye uvinjwe ngamapholisa.unobhala jikelele wecele leMDC elikhokhelwa nguMnu. Morgan Tsvangirai, uMnu. Tendai Biti ubotshiwe egcekeni lendizamtshina eHarare lamuhla. UBiti obesehlala kwelesouth africa ubikwa uhluthunwe endizamtshineni ngamapholisa lensoli zikahulumende ezedlula amatshumi amabili. Isikhulumi sampholisa uMnu. Wayne Bvudzijena walile ukuveza izizatho zokubotshwa kukaBiti. Ngemva kokhetho olumanyanisiweyo ngenyanga kaMbimbitho uBiti wethulela intathelizindaba impumela yokhetho lukamongameli esithi uMnu. Tsvangirai wayengqobile. Ngemva kwamaviki amabili isiphathamandla sikahulumende, uMnu. George Charamba watshela intathelizindaba ukuthi ubiti, owayesehambe kweleSouth Africa, wayezabotshwa ngoba ephule umthetho wezokhetho ngokuveza impumela yohetho. Amapholisa eGwanda abikwa edinga unobhala obona ngezokuqutshwa kokhetho kucele leMDC elikhokhelwa nguMnu. Arthur Mutmabara, uMnu. Paul Themba Nyathi. Unyathi utshele iStudio 7 ukuthi amapholisa amethesa icala lokukhokhela amalunga ebandla lakhe ukuthis batshise inkamba yokuhlukuluza amalunga eMDC yabasakhulayo beZanu PF kulesosigaba. UNyathi walile ukukhuluma okunengi ngaloludaba esithi iStudio 7 kumele ikhulume legqwetha lakhe, uMnu. Josphat Tshuma kodwa imizamo yokukhuluma loTshuma yehlule. Kunjalo nje, owakhethwa ukumela iBulilima East edaleni lephalamende, uMnu. Norman Mpofu, owecele leMDC elikhokhelwa nguMnu. Arthur Mutambara uvalelwe emapholiseni ebuzisiswa ngodaba lokuthi wahamba lenthathelizindaba emuzini wenduna uTshitshi. Intathelizindaba zibikwa zaya emuzini wenduna zifuna ukuyazwisisa ukuthi liqiniso na ukuthi yayixotshe amalunga emdc esigabeni sayo. UMpofu utshele uChris Gande weStudio 7 okunengi ngaloludaba.